**„Budem verným Kristovým učeníkom“**

(z apoštolského prísľubu saleziána spolupracovníka PAŽ čl. 32, § 2.)

Meditácie nad podmienkami učeníctva vo svetle Lukášovho evanjelia (Lk 14, 25-35)

Obsah

[1. O nebezpečenstve učeníka a o láske nášho Spasiteľa 2](#_Toc94193060)

[2. Ježišove podmienky pre učeníctvo 4](#_Toc94193061)

[3. Múdrosť učeníka 7](#_Toc94193062)

[4. Soľ, ktorá stratila chuť 10](#_Toc94193063)

[5. Klopanie na skalu – kontempláciu textu 12](#_Toc94193064)

[6. Žiť so slovom ako Mária 13](#_Toc94193065)

Použité odkazy na dodatkové texty, online ich nájdete tu: [Texty v prepojení](https://d.docs.live.net/bf7f7ca9bebfc134/Dokumenty/DC%20ASC%20%20a%20Kurz/DC%20ASC%202022_Texty%20dodatky.docx)

Štvrtok poobede

*Raz išli s ním veľké zástupy. On sa k nim obrátil a povedal*

# 1. O nebezpečenstve učeníka a o láske nášho Spasiteľa

1. Ako saleziáni spolupracovníci sme sa v našom verejnom prísľube zaviazali - a to na prvom mieste - že budeme vernými Kristovými učeníkmi. Roky nášho života plynú, prešiel aj tento rok a výzvou tohoročných duchovných cvičení je preveriť si, či sme náhodou veľmi nesplynuli so zástupom, ktorý len tak nevedome alebo polo vedome kráča s Kristom. Preto sa spoločne zastavíme nad jednou staťou evanjelia, ktorá nám ponúka podnety k tomu, aby sme naše učeníctvo prežívali čím plnšie.

2. Budeme sa opierať o Lukášove evanjelium 14,25-35 (**Texty – 1**). Táto stať sa nachádza v druhej časti[[1]](#footnote-1) Ježišovho verejného pôsobenia, ktorú otvára verš Lk 9,51: *Keď sa napĺňali dni, v ktoré mal byť vzatý zo sveta, pevne sa rozhodol ísť do Jeruzalema.[[2]](#footnote-2)* Ježiš teda ide pevne za stanoveným cieľom, je na ceste do Jeruzalema. Verše 9,57-62 nám popisujú Ježišove krátke, ale veľavravné dialógy s tromi adeptami na učeníkov: Jeden sa ponúka sám, bezpodmienečne, iní zase majú svoje podmienky, keď ich volá. Ježiš odpovedá krátko a náročne. Aj krátkosť týchto dialógov akoby naznačovala, že Ježiš je na ceste, že sa ponáhľa a nemá kedy zastaviť sa a viesť dlhé dialógy. Z jeho nárokov, ktoré vyslovuje, je zrejmé, že byť Ježišovým učeníkom nie je taká jednoduchá záležitosť. Ježiš má vysoké nároky na tých, ktorí ho chcú nasledovať.

3. V 14. kapitole evanjelista otvára scénu, v ktorej hovorí, že **s Ježišom išli** veľké zástupy. Ísť s Ježišom, ísť za ním, nie je nová téma. Ježiš pozýval k nasledovaniu už svojich prvých učeníkov (prví štyria pri jazere i mýtnik Matúš u synoptikov, prví dvaja a Filip v Jánovom evanjeliu). Ak učeníci vytrvajú s Ježišom na jeho ceste, *zasadnú si spolu s ním na dvanásť trónov slávy a budú súdiť dvanásť kmeňov Izraela*, píše sv. Matúš (Mt 19,28). Z evanjelia je však zrejmé, že ani najbližší Ježišovi učeníci, a tým menej veľké zástupy, nemali veľmi jasnú predstavu o tom, čo znamená ísť s Kristom, kráčať po jeho ceste.

4. Lukáš spomína **veľké zástupy**. To nás privádza uvažovať o tom, že Ježiš mal úspech - lebo my často stotožňujeme úspech s množstvom. Na ľudských poliach to rôznym spôsobom aj platí, ale v logike Božieho kráľovstva vládnu iné zákony. *Tu vládne logika kríža, ktorá sa prieči snom o silnom a triumfálnom Bohu. Koľkokrát túžime po kresťanstve víťazov, po triumfálnom kresťanstve, ktoré by bolo dôležité a významné, oslavované a uctievané. Ale kresťanstvo bez kríža je svetské a stáva sa neplodným*. (František, Homília v Prešove) Na inom mieste zase upozorňuje, ako máme hľadieť na zdanlivé neúspechy nášho pôsobenia: *Niekedy sa nám zdá, že sme našimi silami nedosiahli žiadny výsledok, ale misia nie je obchod alebo podnikový projekt; nie je to humanitárna organizácia ani divadlo, aby sme počítali, koľko ľudí prišlo vďaka našej propagande; je to čosi omnoho hlbšie, čo uniká každému meraniu.* (EG 279 – **Texty -2**)

5. To, že sme saleziáni spolupracovníci, jasne hovorí o tom, že sme v živote veľa dostali a odpovedali sme na toto osobitné Božie volanie. Dnes nás však toto slovo pozýva uvažovať o tom, či sme nesplynuli s davom, ktorý kráča s Ježišom bez väčšieho vedomia alebo s falošnými nádejami a predstavami o ňom a o  jeho ceste. Duch Svätý nám - prostredníctvom pápeža Františka - prináša vzácne zrkadlo, v ktorom môžeme zbadať, či sme nesplynuli s davom. Je to pohľad na prežívanie nášho poslania. (EG 78-79 – **Texty 3**)

* Či sme naše apoštolské poslanie neposunuli na druhé alebo tretie miesto v živote a na prvom a druhom mieste sa objavujú nutnosť práce a potreba odpočinku? Takto sa apoštolské úlohy javia ako prívesok k životu a nie ako súčasť našej vlastnej identity.
* Či sa náš duchovný život nezredukoval na plnenie si povinných náboženských predpisov, v ktorých síce nachádzame útechu a isté povzbudenie, ale nepovzbudzujú nás stretávať sa s druhými, angažovať sa vo svete, byť zapálenými pre evanjelizáciu?
* Či napriek tomu, že sa modlíme, nezostávame príliš individualisti, bez identity, bez zápalu? Neudusila sa radosť z apoštolátu akýmsi posadnutím byť ako ostatní a vlastniť všetko, čo majú druhí?

6. Ak sa dôkladne zamyslíme nad týmito skutočnosťami, pravdivo zistíme, nakoľko sme sa ponorili do toho anonymného davu kráčajúceho s Ježišom. Akékoľvek zistenie, aj to zahanbujúce, nás však nemôže obrať o pokoj a istotu. Slová evanjelia nám hovoria, že Ježiš sa k zástupom obrátil a prehovoril k nim. Jeho pohľad nie je pohľad odsúdenia, ale pohľad hľadania. On chce svoj zrak uprieť na každého, kto kráča s ním, ba čo viac, chce mu adresovať slová, ktoré mu dajú nový život. V nasledujúcom ústraní sa okrem iného aj disponujme, aby sme si otvorili srdce Ježišovým slovám.

* Som vytrvalý na ceste učeníka, kráčam, či sa len dávam unášať davom, alebo som si sadol na lavičku a odpočívam (však ja som už prešiel svoj kus cesty) ?
* Uvedomuješ si, že Ježiš ťa hľadá svojimi očami, aj keď sa ty často strácaš v zástupe priemernosti?
* Čo ťa ponára do zástupu, čo ťa zotročuje a nedovoľuje ti z priemernosti vystúpiť?
* Pamätáš si na Ježišovej volanie? Aké odhodlania si mal? A aké máš dnes?

Piatok doobeda

*Kto ... nemá v nenávisti ... nenesie svoj kríž ... nezriekne sa všetkého ... nemôže byť mojím učeníkom*

# 2. Ježišove podmienky pre učeníctvo

1. Ježiš sa obrátil k zástupom a bez veľkých úvodov im adresoval tri podmienky, bez splnenia ktorých nemôžu byť jeho učeníkmi:

* *kto nemá v nenávisti svojich najbližších a svoj život*
* *kto nenesie svoj kríž*
* *kto sa nezriekne všetkého*

Našou prvou úlohou je postaviť sa v prvej osobe pred tieto požiadavky a nechať ich na seba pôsobiť. Možno sa nám stane, že nás budú tieto požiadavky páliť – tak ako nás vie páliť dezinfekčný prostriedok na našich ranách. Nebojme sa tejto páliacej bolesti, je uzdravujúca. Prijmime však aj niekoľko vysvetľujúcich slov, aby naše stretnutie sa s týmto Ježišovým slovom neskončilo v omyloch a nesprávnych uzáveroch.

1.1. **Nenávidieť.** Ako je to možné, že podľa slov tohto úryvku evanjelia nás Ježiš pozýva *nenávidieť*. Či Ježišovo posolstvo nie je posolstvom lásky? Oveľa ľahšie sa nám počúva, že nemôžeme slúžiť dvom Pánom, Bohu a mamone, jedného budeme milovať a druhého nenávidieť. To je logické. Ale nenávidieť rodičov, manželku, deti?? Prečo? A čo to má znamenať?

Ak si pozrieme paralelné state v Matúšovi a v Markovi, zbadáme, že používajú podobné, aj keď nie také expresívne vyjadrenie ako Lukáš. Matúš píše: *Kto miluje otca alebo matku viac ako mňa, nie je ma hoden. A kto miluje syna alebo dcéru viac ako mňa, nie je ma hoden*. Evanjelista Marek nemá presný paralelný výrok, ale tiež spomína podobný radikálny postoj v diskusii Ježiša s Petrom: existujú tí, ktorí opustili *dom, bratov alebo sestry, matku alebo otca, deti alebo polia pre* Ježiša. Lukášove slová teda považujeme za istý druh semitského vyjadrenia, ktoré nemá za cieľ „nenávidieť“, ale „odsunúť na druhé miesto“. V logike pozemského života niet väčších hodnôt ako tieto: rodičia, manželka (partner), bratia a sestry (rodinné zázemie), deti a život, majetok. Ježiš sa stavia pred všetky tieto hodnoty ako dôležitejší.

1.2. **Siroty, mrzáci, slepí, chromí.** Všimnime si teraz hlbší pohľad na Ježišove požiadavky. Učeník má byť *bez otca a matky* – to znamená **ako sirota**, bez nikoho. Sirôt sa však ujíma Boh (Ž 27,10: *Hoci by ma opustili otec aj mať, Pán sa ma predsa ujme*). Človekovi *bez ženy -* to je človek, ktorému chýba polovica tela, **je teda mrzákom**. Ale jeho dedičným podielom je Boh (Ž 16,5). Kto je bez detí, tomu chýba svetlo očí, nevidí budúcnosť, **je slepý**. Kto *nemá bratov a sestry*, je sám, nemôže kráčať, nemá oporu, je **chromý**. Ak si dobre všimneme, Ježiš to už v úzkom kruhu na hostine v tejto istej kapitole vlastne povedal: na hostinu Božieho kráľovstva nebudú pozvaní vznešení a sebou zamestnaní ľudia, ale *chudobní, mrzáci, slepí a chromí* (Lk 14,21)

1.3. **Nenávidieť svoj život**. Pozvánka nenávidieť aj svoj život znamená, že učeník nie je človek, ktorý patrí len sám sebe, nežije ako absolútny pán svojho života. Ak je človek vo svojich očiach najdôležitejší, tak robí zo seba Boha, ale človek nemá byť Bohom, ale Božím. Ježiš žiada od svojich učeníkov, aby ho dali radikálne na prvé miesto vo všetkých svojich životných rozhodnutiach i počínaniach. Na to nadväzuje aj *požiadavka* **niesť svoj kríž**. Tá každodennosť nesenia naznačuje, že učeník nie je človek ojedinelých extrémnych výkonov a jeho život sa nesústreďuje do slávnostných a hrdinských okamihov. Niesť svoj kríž vyjadruje každodenné kráčanie a prijímanie ťažkostí života, obmedzení. Svoj kríž, práve ten, ktorý nám Pán dáva. V tomto nás veľmi pekne učí sv. František Saleský: *Usiluj sa jedine o dokonalosť duchovného života a každý kríž, malý alebo veľký, ktorý ťa zájde, znášaj trpezlivo a z lásky k Bohu. V tomto, drahá Filotea, je veľká, ale málo chápaná pravda o duchovnom živote. Najviac ľudí miluje len to, čo sa im samým páči a zalieča, málo je tých, ktorí milujú to, čo je ich životnou povinnosťou a povolaním, čo by mali milovať z vôle a lásky k Bohu.* (Filotea 17. kap.) Na povzbudenie je krásne prečítať si jeho 2. kapitolu venovanú trpezlivosti, ktorá sa v tomto roku sv. Františka môže stať krásnym komentárom k tejto Ježišovej požiadavke (Filotea 2 – Texty ).

2. Posolstvo tohto textu skrýva ešte jednu interpretačnú otázku. Keď sa Ježiš obracia na zástupy, chce ich vlastne selektovať a tých, čo nevyhovejú jeho požiadavkám, chce poslať domov? Alebo má tento text slúžiť nám, aby sme sa rozhodli, či spĺňame požiadavky a či sa na to dáme alebo zostaneme mimo?

Obe možnosti tejto alternatívy nás posielajú nesprávnym smerom. Všimnime si, že evanjelium i celý Nový zákon jasne svedčia o univerzálnom povolaní každého človeka do spoločenstva s Kristom. Ježiš nikoho nevylučuje a ani nikomu nechce povedať, aby sa radšej zriekol učeníctva. On sa rozpráva aj s prvými aj s poslednými. To, že jasne vyjadruje kritériá, ktoré sú náročné, nemá za cieľ odradiť slabých a nedokonalých. To by sa priečilo celému evanjeliu. Tieto nároky, podobne ako blahoslavenstvá, vytvárajú celú atmosféru kresťanskej evanjeliovej spirituality, bez ohľadu na to, kto tieto podmienky splní alebo nakoľko ich splní. Kto však pomýšľa prísť k Ježišovi a kráčať s ním, musí ich nejakým spôsobom akceptovať.

3. Silvano Fausti, známy biblista a exegéta evanjelií, predkladá tento zaujímavý postoj voči týmto požiadavkám: ich cieľom je – paradoxne – presvedčiť nás, že nás všetky totálne presahujú a že nie sme schopní ich naplniť. Vychádza to z celého kontextu Lukášovho evanjelia, ktoré často podčiarkuje to, že **pravými učeníkmi Krista a deťmi nebeského Otca sa stávame vtedy, keď sme hlboko presvedčení o tom, že na to nemáme**. Ježiš sa totiž konfrontuje s náboženskou elitou svojho národa, ktorá sa – vo väčšine prípadov – vyznačuje úsilím držať v rukách svoju nábožnosť, opierať sa o ňu a tiež o svoju spravodlivosť, o svoju bezúhonnosť a svoje zásluhy. Predstavujú teda tých, čo na to majú. Kristus však hľadá tých, ktorí sú hlboko presvedčení, že pred Bohom nič nevlastnia, že na nič nemajú, že všetko, čo vlastnia, je len dar Božej lásky a ten si cenia nadovšetko. Ale aj keď vlastnia tento dar, stále si uvedomujú svoje slabé sily a spoliehajú sa len na Božie milosrdenstvo. Ba čo viac, nechcú ani príliš ďakovať alebo splácať Bohu jeho lásku, chcú sa len tešiť z jeho lásky, z tej krásy, ktorú prežívajú.

7. Život Cirkvi ukázal, že prijímanie a konkrétne prežívanie týchto Kristových požiadaviek má rôzne stupne a formy. Áno máme postaviť rodičov, deti, rodinu a život na druhé miesto, nie však v každom okamihu to znamená napätie a konfrontáciu. Keď rodičia so slzami v očiach vyprevádzajú svojho syna, kňaza misionára na cestu jeho misie v ďalekej krajine, všetci, syn aj rodičia prežívajú „nenávisť“, čiže postavenie seba samých na druhé miesto. Ale prežívajú to v láske, ktorá síce v sebe nesie bolesť, ale zostáva láskou a šťastím v Bohu. Všetko teda závisí aj od toho, kto bol k čomu pozvaný a v akej forme života sa nachádza, keď sa naplno stretáva s týmito požiadavkami učeníctva. S. Fausti na jednej zo svojich verejných katechéz takto dopĺňa pohľad na Ježišove požiadavky: *nejde o totálnu negáciu, ale o usporiadanie hodnôt. Bohu patrí prvé miesto. Ak on je na prvom mieste, všetci ostatní budú na druhom a budeme ich milovať správne. Ak niekoho z nich dáme na prvé miesto pred Boha, zničíme jeho i seba. A ak egoisticky dáme na prvé miesto svoj život, zničíme si ho a s veľkou pravdepodobnosťou ho zničíme aj mnohým iným. Aj tu platí Ježišov výrok: Kto stratí život, nájde ho, kto sa bude usilovať zachrániť si ho, ten ho stratí*. (Lk 9,24; Mk, 8,35; Mt 10,39)

8. Nebojme sa teda našej nedostatočnosti, nebojme sa toho, že nie sme schopní naplniť naplno tieto požiadavky. Ak cítime nedostatočnosť, tak sme na dobrej ceste. Sme blízko k Ježišovmu ideálu a ak to naplno prijmeme, máme možnosť stať sa slobodnými, radostnými. Konečne prestaneme držať v rukách naše predstavy, prestaneme sa báť o naše dobré meno. Konečne budeme mať prázdne ruky, aby sme nimi mohli objať Krista. Komu sa dnes podarí zažiť tento úžasný postoj, ten prežije veľký moment tajomstva Božieho kráľovstva, tajomstva Kristovho učeníctva.

* Zažil som už radosť z toho, že som chudobný a biedny a pritom Boží?
* Čo mi bráni k tomu, aby som mal prázdne ruky a mohol som objať Krista?
* Skutočne dôverujem Ježišovi Kristovi, nebojím sa spoľahnúť sa na Neho?
* Som úprimne presvedčený o mojej slabosti a pomáha mi to prijímať slabosti mojich spolu-učeníkov? Alebo ich viac či menej vedome selektujem, niektorých zvelebujem, iných posudzujem?

Piatok poobede

*Keď niekto z vás chce stavať vežu, ... Alebo keď má ísť kráľ do boja s iným kráľom,* ...

# 3. Múdrosť učeníka

1. V texte, ktorý meditujeme, nachádzame aj dve stručné podobenstvá, dva obrazy, ktorými evanjelium dopĺňa posolstvo. Obidve vyzývajú k uvažovaniu, čo je typickou črtou múdro slovnej literatúry a sú komplementárne, vzájomne sa doplňujúce, to zase patrí k charakteristikám Lukášovho písania evanjelia[[3]](#footnote-3). Pozrime sa teraz na možné posolstvá, ktoré nám tieto dva obrazy ponúkajú.

2. Na prvom mieste by sme mohli povedať, že tieto dva príklady ilustrujú tretiu požiadavku učeníctva, ktorá hovorí o zrieknutí sa všetkého, sú akoby jej úvodom. Z toho vyplýva, že sú istou charakteristikou chudoby a zrieknutia sa. V nasledujúcom (opierame sa opäť o komentáre S. Faustiho) budeme mať možnosť ešte hlbšie a lepšie porozumieť ako.

3. Dva obrazy sú z dvoch rôznych prostredí. Ten prvý obraz je z prostredia prakticko-materiálneho (snaha zabezpečiť si pozemok, veža, vyvýšené miesto slúžilo na pozorovanie prieniku škodcov alebo zlodejov. Veža slúžila aj na prespanie a odloženie si vecí.). Druhý obraz je z prostredia moci a politiky, ktorý nás pozýva vžiť sa do role kráľa, ktorý sa s malým vojskom má postaviť proti dvojnásobne silnejšej armáde nepriateľského kráľa. Hrozba, ktorá vyplýva z oboch obrazov, je istý druh hanby a poníženia. Nerozumný človek, ktorý si neprepočítal náklady a nevedel dostavať vežu, je vysmievaný svojimi susedmi, kráľ, ktorý sa neodváži bojovať a ide rokovať o podmienkach mieru je tiež v trápnej situácii: s hanbou musí prijať často aj potupné ponižujúce podmienky. Na prvý pohľad sa zdá, že podobenstvá nás pozývajú dobre si prepočítať a zachovať sa „múdro“, teda ak na to nemám, nejsť do toho. Je to však správna cesta uvažovania? Ak na niečo nemáme, tak máme odísť? Už v predchádzajúcej téme sme objavili, že toto nie je Ježišova logika, k tomuto nás nechce priviesť. Lebo, ako ukazujú oba prípady, kto prepočíta a príde na to, že je na tom zle, ten musí skončiť s hanbou. A my predsa vieme, že na to nemáme! V prvom rade si treba uvedomiť, že ak poznáme Ježiša, ak sme pokrstení, už sme začali stavať vežu, už máme vojsko a oproti nám nepriateľa. Ak zostaneme v logike tohto sveta a začneme prepočítavať – zľakneme sa a odídeme. Aké je teda posolstvo týchto podobenstiev? Aby sme porozumeli, k čomu nás tieto Ježišove podobenstvá vedú, pozrime sa trochu do starého zákona, kde nájdeme Dávida, ktorý si prepočítal množstvo svojho ľudu – ale Pán to od neho nechcel, ba čo viac, mal to zakázané. Nájdeme tam aj Gedeona, ktorý zozbieral pomerne veľké a slušné množstvo vojakov do boja proti Madiánčanom, ale, ako čítame v knihe Sudcov, Pán mu ho zredukoval na biedne minimum.[[4]](#footnote-4)

Ak dôsledne prepojíme tieto skutočnosti, môžeme objaviť akúsi novú múdrosť, ktorá sa nenápadne skrýva za týmito dvomi obrazmi a na ktorú musíme prísť. Múdrosť Božieho kráľovstva nie v tom, že nezačnem stavbu, aby sa mi nevysmievali alebo nebudem bojovať a radšej sa dohodnem. To sa už vlastne ani nedá. Práve naopak: pokračujem bez počítania, idem bojovať s biednou skupinou ľudí oproti veľkej prevahe ako Gedeon, prepustím aj tých desaťtisíc, čo mám. Lebo pri tej stavbe a v tom boji sa spolieham len na Boha. Je to proti ľudskej logike, proti ľudskej múdrosti? Je. Presne v duchu slov sv. Pavla. Skúsme si jeho stať pozorne prečítať v súvislosti s týmito úvahami:

Veď je napísané: Zmarím múdrosť múdrych a rozumnosť rozumných zničím.  Kde je múdry? Kde zákonník? Kde rečník tohto veku? Neobrátil azda Boh múdrosť tohto sveta na bláznovstvo?  Pretože svet z prejavov Božej múdrosti nepoznal Boha svojou múdrosťou, zapáčilo sa Bohu zachrániť bláznovstvom tejto zvesti tých, ktorí veria. Židia totiž žiadajú znamenia a Gréci hľadajú múdrosť,  my však hlásame Krista ukrižovaného — pre Židov síce pohoršenie a pohanov bláznovstvo,  ale pre povolaných, tak Židov, ako aj Grékov, Krista, Božiu moc a Božiu múdrosť. Božie bláznovstvo je totiž múdrejšie ako ľudia a Božia slabosť silnejšia ako ľudia. Veď sa pozrite, bratia, akých si vás povolal! Niet medzi vami mnoho múdrych podľa tela ani mnoho mocných, ani mnoho urodzených. Čo je pre svet bláznivé, to si Boh vyvolil, aby zahanbil múdrych, a čo je pre svet slabé, to si Boh vyvolil, aby zahanbil mocných; Boh si vyvolil, čo je v očiach sveta neurodzené a opovrhované; áno, vyvolil si to, čo nie je, aby zmaril to, čo je, aby sa nik pred Bohom nevystatoval. Vy ste však z neho v Ježišovi Kristovi, ktorý sa nám stal múdrosťou od Boha, spravodlivosťou a posvätením i vykúpením, aby — ako je napísané, ten, kto sa chváli, nech sa chváli v Pánovi. (1Kor 1,19-31)

4. Nová múdrosť a vzopretie sa proti mentalite prepočítavania neznamená akýsi nový ekonomický poriadok plný ľahkovážnosti, lenivosti a utrácania. Apoštol Pavol napomína veriacich v Solúnskej Cirkvi, aby žili pokojne, plnili si povinnosti a pracovali vlastnými rukami. Toto dokonca bol jeho vyslovený príkaz (1Sol 4,11), čo neznamená nič iné ako prijať zákony sveta, v praktickom živote si vedieť prepočítať svoje peniaze a sily. V druhom svojom liste sa vyslovene postaví proti tendenciám spiritualizovať pozemský život a nedbať na poctivú prácu napokon znamená zaťažovať iných, ktorí musia vykrývať naše nedostatky, keď si nevieme urobiť správny rozpočet na prežitie (2Sol 3,6-12) Tu je umiestnený aj univerzálne známy výrok sv. Pavla: Kto nechce pracovať, nech ani neje.

5. Evanjelium, napriek nebezpečenstvám zlej interpretácie, nám ponúka **logiku, ktorá neprepočítava** alebo lepšie povedané, vidí väčšiu istotu v Božej sile a pomoci než vo vlastných schopnostiach. Chudoba sa nám takto javí nielen ako oslobodenie sa od hmotných majetkov, ale úplné spoliehanie sa Božiu silu v situáciách, kde sa ľudia tohto sveta spoliehajú na svoje sily. Gedeonov príklad nám ešte hovorí aj to, že kresťan nielenže bojuje oproti obrovskej presile, ale aj to, že nebojuje zbraňami svojich protivníkov: Kristov učeník nebojuje proti pýche sveta pýchou svojej viery, proti svetskej múdrosti nestavia pýchu svojho učenia. Z tohto dôvodu by nás nemala ovládať akási horúčkovitá snaha vyrovnať sa svetu a konkurovať mu na jeho poliach. To však samozrejme neznamená radikálne opustiť svet, nestarať sa oň a nevstupovať do verejného dialógu a verejného priestoru. Ide najviac o to, či sme tam prítomní pokojne a či sme schopní byť prínosom pre svet. Ide o skromné svedectvo a nie o okázalé demonštrácie tej žiaľ málo platnej tézy, že to, čo je kresťanské je aj poctivejšie a zodpovednejšie. Malo by to tak byť, ale v praxi to žiaľ nebýva tak často.

6. Evanjeliové podobenstvá nás upozorňujú, že kresťania sa vo svojej „prepočítavajúcej mentalite“ môžu ľahko dostať do hanby. Buď tej hanby pred svetom, lebo čosi mali prezentovať a svojou polovičatosťou vytvorili Cirkvi hanbu, alebo, a to je ešte nebezpečnejšie, môžu sa dostať do hanby pred samotným Synom človeka. Ak kráčame s ním a všetko prepočítavame a snažíme sa uchrániť od každej hanby pred ľuďmi, ak ideme do jednania s kráľom, ktorý je Božím nepriateľom od začiatku sveta a uzatvárame s ním dohody namiesto boja, vtedy sa nám to ľahko môže stať. Tu možno mnohí povedia: vidíte, v okolnostiach nášho pandemického života treba konať radikálne, bez kompromisov nie ako niektorí dnes ... tu odporúčame už len jednu krátku lektúru evanjelia: Mk 5,1-13, kde Ježiš na naše počudovanie so svojím nepriateľom vyjednáva. Preto múdrosť evanjelia nikdy nie je múdrosť jedného veršu, ba ani len toho, čo je napísané na rôznych miestach Biblie, ale ide o múdrosť Ducha, ktorý interpretuje Písmo v Cirkvi. A ten hovorí cez pápeža a biskupov.

* Akými zbraňami bojujem vo svete? Tými, čo aj druhí – aby si nemysleli, že som hlúpy?
* Viem opustiť pozíciu konkurenta a nastaviť sa na pozíciu Božieho vyslanca a bojovníka?
* Nestotožňujem prepočítavaciu mentalitu naivne s ľahostajnosťou a falošnou opovážlivosťou v konkrétnej materiálnej starostlivosti, v domácom rozpočte a pod.
* Nemýlim si mentalitu viery s falošným hrdinstvom a vystavujem sa zbytočne hanbe tam, kde by som nemal? Nie sme azda nespokojní preto, lebo sme si postavili falošné alebo pyšné méty (por. EG 81-82 – Texty 5)
* Ak mám v živote niečo stratiť, prísť napr. o prácu, o chorľavého rodiča alebo o kariérnu príležitosť – strachujem sa o to? Obavám sa, neviem čo bude? Dôverujem ešte Bohu a pýtam sa ho, aký má so mnou plán?

Sobota doobeda

*Soľ je dobrá. Ale ak aj soľ stratí chuť, čo jej dodá slanosť?*

# 4. Soľ, ktorá stratila chuť

1. Soľ dáva chuť jedlám, konzervuje ryby, kože zvierat, ba dokonca bola používaná aj v posvätnom kulte Izraelitov (Lev 2,13). Soľ je nevyhnutná pre život sveta. Na druhej strane zlá soľ, nesoliaca soľ je vyhadzovaná preč. Soľ v neprimeranom množstve robí zem neúrodnou, neobývateľnou. Preto učeník musí dávať pozor, či nie soľou, ktorá stratila chuť. A **množstvo kresťanov bez chuti** robí zem neobývateľnou.

2. Slová o soli umiestňuje Lukáš na záver tejto state o podmienkach učeníctva. Matúš umiestňuje obdobu týchto slov do horskej reči, hneď za blahoslavenstvami. Matúš podčiarkuje: VY ste soľ zeme. Toto VY naznačuje, že soľou je kresťanské spoločenstvo, komunita. Na inom mieste Matúš píše: VY ste všetci bratia. (Mt 23,8) Podobne aj Marek vo svojom evanjeliu píše:  *Soľ je dobrá; ak však soľ stratí svoju slanosť, čím ju ochutíte? Majte v sebe soľ a žite spolu v pokoji!“* (Mk 9,50) Mať v sebe soľ znamená mať schopnosť zastaviť nákazu, hnilobu, bojovať proti zlu. A na druhej strane žiť pokoj, *šalom*, čiže bratskú lásku, spravodlivosť, radosť.

3. Tieto skutočnosti nám jasne hovoria o úlohách, ktoré má v sebe táto výzva. **Je to výzva pre spoločenstvo učeníkov, nie len pre jednotlivca**. Zároveň si uvedomujeme, že všetky Ježišove nároky na to, aby sme žili novým životom sa majú premietnuť do nášho vzťahu so svetom. My nie sme soľou sami pre seba, ale pre svet. Ak je teda jednou z úloh soli dávať chuť a konzervovať potraviny tým, že soľ čistí a chráni od hniloby a rozpadu, tak sú kresťania povolaní do tejto špecifickej úlohy v tomto svete. Z obrazu soli si môžeme zobrať tieto ponaučenia (E. Bianchi):

Kto pripravuje jedlo, dáva pozor, aby jej dal primerane, uvedomuje si, že ňou dáva predovšetkým chuť. Preto aj kresťania by mali mať zmysel pre *„mieru*“ svojej prítomnosti medzi ľuďmi: mali by dať chuť a zároveň sa „úplne stratiť v jedle“, to znamená diskrétnosť ich prítomnosti. Uvedomujú si, že nie sú všetko, nie sú stred sveta, ich úlohou je často len dodávať chuť. Ale Starý zákon pozná aj tzv. zmluvu soli (Num 18,19; 2Kron 13,5). Soľ tu symbolizuje záruku vernosti a vytrvalosti. Tak aj kresťania majú byť zárukou vernosti a vytrvalosti v úsilí proti rozkladu a odľudšťovaniu spoločnosti. Trpezlivo a pokojne poukazovať a argumentovať. To však môže byť len vtedy, keď sa ako soľ neskazíme, ak sa nezosvetštíme a neprijmeme princíp „veď tak robia všetci“. Na našom živote by mal byť vidieť ten rozdiel medzi veriacim a neveriacim, inak nemáme dôvod na existenciu. ... sme povolaní byť soľou ... cirkev je po grécky *ekklesia*, zhromaždenie povolaných ... povolaní však nie sú zhromaždení len tak pre seba, ak by to tak bolo, prestávajú byť soľou a prestávajú byť ... povolaní.

4. V tomto ohľade nám nezostáva nič iné, len dobre premeditovať slová sv. Otca, ktoré sú akoby ozvenou tejto Spasiteľovej túžby po tom, aby jeho učeníci zhromaždení v Cirkvi neprestali byť soľou, ktorá vie ochutiť a zachraňovať:

„Cirkev, ktorá kráča spolu a prechádza po cestách života s horiacou fakľou Evanjelia. Cirkev nie je pevnosťou, nie je mocenskou štruktúrou, či hradom, ktorý je postavený na návrší, hľadiaci zhora na svet s odstupom a vystačí si sám. Tu v Bratislave hrad už je a je krásny. Ale Cirkev je spoločenstvo, ktoré túži pritiahnuť ku Kristovi cez radosť Evanjelia - nie je hrad; je kvasom, z ktorého sa vytvára Kráľovstvo lásky a pokoja v ceste sveta. Prosím vás, nepodľahnime pokušeniu okázalej nádhery a svetskej veľkoleposti! Cirkev musí byť pokorná, ako bol pokorný Ježiš, ktorý sa zriekol všetkého a stal sa chudobným, aby nás obohatil (porov. 2 Kor 8,9): prišiel, aby prebýval medzi nami a vyliečil naše zranené človečenstvo.

Aká krásna je pokorná Cirkev, ktorá sa neoddeľuje od sveta a nepozerá na život s odstupom, ale žije v jeho vnútri. Žiť vo vnútri – nezabudnime na to: zdieľať, kráčať spolu, prijímať otázky a očakávania ľudí. Toto nám pomáha oslobodiť sa od zameranosti na seba samých: centrom Cirkvi .... Kto je centrom Cirkvi? To nie je Cirkev! A keď sa Cirkev pozerá len na samú seba, skončí ako žena v evanjeliu: zhrbená, hľadiaca na svoj pupok (porov. Lk 13, 10-13). Stredom Cirkvi nie je ona sama! Zanechajme prílišné starosti o samých seba, o naše štruktúry, či o to, ako sa spoločnosť na nás pozerá.  A to nás nakoniec privedie k "teológii líčenia"... Ako sa lepšie nalíčiť...? Ponorme sa radšej do skutočného života ľudí, reálneho života ľudí a položme si túto otázku: aké sú potreby a duchovné očakávania nášho ľudu? Čo očakávame od Cirkvi?“ (František, Príhovor v Dóme sv. Martina)

Len veľmi ťažko nájdeme slová, ktoré by lepšie aktualizovali Ježišovu výzvu, aby sme neboli soľou, ktorá stráca chuť.

* Žijem mimo sveta alebo žijem vo vnútri sveta? Som len zamestnaný/á

sám/sama sebou alebo slúžim tomu svetu?

* Ako komunita ASC vieme spoločne dodávať tú správnu chuť svetu

i farskému spoločenstvu? Čo robiť, aby nielen ja, ale my, naše

spoločenstvo bolo soľou? Nepôsobíme ako tí, čo presolili prostredie?

Alebo nás ani necítiť?

* Zakrývam svoje chyby tým, že „líčim“ svoju pravdu, mám svoju teológiu,

alebo si viem priznať, že veci často presolím, preháňam v radikálnych

tvrdeniach a pritom si veci vykladám po svojom? Ide mi skutočne

najviac o to, aby sme sa zjednotili?

Sobota poobedie

*Kto má uši na počúvanie, nech počúva!“*

# 5. Klopanie na skalu – kontempláciu textu

1. Prenikli sme spoločne do posolstiev evanjeliovej state Lk 14,25-35. Teraz je čas opäť sa do nej zahľadieť a započúvať. Lebo posledný verš našej state hovorí práve o tomto: *Kto má uši na počúvanie, nech počúva!*“ je Ježišova výzva. Evanjelisti ju umiestňujú najmä k podobenstvám. Mohli by sme ju do našej reči preložiť takto: Počul si, tak teraz sa tomu venuj, aby si dobre pochopil, o čo ide, aby ťa to preniklo a premenilo. Aby si to premodlil, lebo v týchto slovách je skrytý tvoj život. Isto ťa to bude stáť aj námahu, s tým však treba počítať.

2. „Často môžeme počuť, že opravdivá modlitba sa nedá ani chcieť, ani rozkázať, ale musí vyplynúť z vnútra[[5]](#footnote-5). Ak sa tak nestane, ak srdce k nej človeka nenutká, vraj to treba nechať tak, lebo inak bude neautentickou a neprirodzenou. Isto taká spontánna modlitba jestvuje, ale treba tiež povedať, že je dosť výnimočná a kto by na tom chcel postaviť svoj náboženský život, pravdepodobne by sa čoskoro vôbec nemodlil. Kto to so svojím vzťahom k Bohu myslí úprimne, čoskoro zbadá, že **modlitba** nie je iba vyjadrením vnútorného citu, ktorý príde spontánne, ale tiež, a predovšetkým, **je službou, ktorú treba verne a poslušne konať.** Preto je treba chcieť a cvičiť sa v nej.“ (R. Guardini, *Úvod do modlitby*)

3. Poprajme si teraz veľa odhodlania, čítať a počúvať, čítať a počúvať, stíchnuť a znovu čítať. Aj s námahou. Stanovme si čas 10 min, 20 min 30 min – podľa svojej skúsenosti, podľa svojej povahy. Po skončení času si dajme prestávku a znovu, pokiaľ to bude čas dovoľovať. A nedbajte na námahu, ani na únavu. Nech je to snaha počuť, priblížiť sa. Veď ide o prameň života. Alebo neveríme, že v týchto slovách je prameň života pre tento môj rok? Klopme na skalu slova a zo skaly vyprýšti voda. Pekné ústranie.

* Aké je moje odhodlanie úplne sa v týchto chvíľach venovať Bohu a veriť, že môj život sa môže premeniť?
* Pousilujem sa vyjsť zo zástupu a nasledovať Ježiša zbližša?
* Ktorá z Ježišových podmienok učeníctva je pre mňa najväčšia výzva a prečo?
* Čo konkrétne by som chcel vo svojom živote v najbližšom období zmeniť, aby som bol bližšie k Ježišovým podmienkam učeníctva?

Nedeľa doobeda

# 6. Žiť so slovom ako Mária

1. Dobrý kresťan je ako Mária – slovo počúva, ale slovo v ňom aj prebýva. Každá kontemplácia musí smerovať k Márii, aby bola chránená pred dvojitým nebezpečenstvom:

aby sme nepovažovali slovo **len za niečo vonkajšie**, za nejaké ponaučenie, namiesto toho, aby sa stalo súčasťou nášho najhlbšieho vnútra ako niečo, v čom žijeme, hýbeme sa a sme (= dajaké príkazy a pokyny bez vnútornej lásky\*),

aby sme nepovažovali slovo za natoľko vnútorné, že by sme si ho pomýlili s našou vlastnou podstatou, s múdrosťou, ktorú prirodzene máme (= a nevšímali si svet okolo nás\*[[6]](#footnote-6))

Protestanti sa stále zaoberajú slovom, to je chvályhodné, ale oni toto slovo nevedia spojiť s Eucharistiou a s Cirkvou. Katolíci zase naopak pozerajú často na Eucharistiu, prijímajú sviatosti, ale chýba im vytrvalé počúvanie slova.

Mária tieto dve skutočnosti zjednocuje. Mária slovo prijala a porodila. Po pôrode Mária žije dve skutočnosti: slovo je oproti nej, ale slovo zostáva aj v nej, v jej srdci, lebo skúsenosť materstva a prijatia Slova zostala. Ale to slovo pred ňou rastie, z dieťaťa vyrastie muž, ktorého myslenie a konanie je pre ňu nepredvídateľné a prekvapujúce, až natoľko, že ho „nechápe“. Čo myslí tým, keď zostane v chráme bez toho, aby to povedal, čo myslí tým, keď prichádza za ním v sprievode príbuzných a on ju neprijíma, keď ho na kríži stráca a on jej vnucuje cudzieho syna Jána. Ona zo všetkých síl počúva to slovo, stále Božskejšie, ale zároveň stále cudzejšie a náročnejšie, čo jej trhá srdce – to slovo, ktorému vopred a od začiatku dala svoje áno. Necháva sa viesť tým slovom, tam, kam nechce, to slovo je tak málo jej vlastnou múdrosťou. Ona je poslušná tomuto slovu.

Tak ako Mária, aj my počúvame slovo v našom srdci, ktoré sme tam naskladali počúvaním Písma, ale nezabudnime počúvať aj Slovo, ktoré sa stalo telom -Cirkev-bratov a sestry okolo nás. Preto nemôžeme tak protestantsky milovať slovo, len Písmo, len Slovo, ktoré nás zohrieva a potešuje, ale aj slovo, ktoré stojí oproti nám – so svojimi osudmi, s učením Cirkvi, s jej škandálmi a pohoršeniami, ktoré nás trápi a znepokojuje. Nech Písmo nie je len zdrojom našej múdrosti, ale správou o tom, ako sa Boh stretol a aj dnes chce stretnúť s ľuďmi.

(Krátené, podľa podľa H. U. von Balthasar, *Rozjímavá modlitba* )

Z týchto slov veľkého teológa XX. storočia si zoberme povzbudenie, aby sme v Márii našli vzor meditácie Božieho slova, ktoré je prítomné v Písme i v udalostiach okolo nás. Tie udalosti sú často namáhavé a ťažké, ale ak ich konfrontujeme s tým, čo je v Písme, nájdeme odpovede pre život okolo nás. Bolo by to nezdravé, nekatolícke, keby sme sa utiekali do sveta Písma pre vlastný komfort a hľadanie duchovnej pohody. Rozjímajme nad Písmom a počúvajme Písmo a svet okolo nás a nemajme strach, keď to Slovo okolo nás bude nepochopiteľné. Mária nás vie previesť aj cez nepochopiteľné veci a naučí nás poslušnosti Slovu. Kiež by sme sa však naučili denne rozjímať.

* Túžim meditovať a zanedbávam pozorovať svet a udalosti okolo mňa?
* Sledujem udalosti a svet, ale zabúdam meditovať?
* Mám čas na meditáciu?
* Usilujem sa veriť Slovu, tak ako Mária, aj keď mu vždy nerozumiem a aj keď to občas bolí?

1. Pre synoptické evanjeliá je to spoločný moment. Mk 8,27, Mt 16,21 a Lk 9,51. Pred týmto zlomovým bodom Ježiš pôsobí v Galiley, po ňom smeruje do Jeruzalema. [↑](#footnote-ref-1)
2. Roháčkov preklad: *pevne* ***obrátil svoju tvár****, že pôjde do Jeruzalema.* Ježišova tvár sa pevne upiera na Jeruzalem, všetko, čo sa deje, deje sa na ceste do Jeruzalema. [↑](#footnote-ref-2)
3. Všimnite si aj tieto dvojice podobenstiev a dvojitých obrazov u Lukáša: Kráľovná z juhu a mužovia z Ninive (Lk 11,31-32); muž, čo zasial horčičné zrnko, žena, čo zamiesila múku (Lk 13,18-21); muž stráca ovcu, žena drachmu (Lk 15), zločinec po pravici a po ľavici (Lk 23,33.39-41). [↑](#footnote-ref-3)
4. Sdc 7: Z 30.000 vojakov bolo najprv 10.000 a napokon 300 a aj to nie tí najlepší. A napokon toto vojsko ani nebojovalo rovnakými zbraňami ako jeho nepriatelia. [↑](#footnote-ref-4)
5. Rozumej takto: modlitba by mala byť niečo spontánne, nič nasilu. [↑](#footnote-ref-5)
6. \* texty v zátvorkách sú snahou o vysvetlenie z mojej strany. [↑](#footnote-ref-6)